
R A P O R T

asupra proiectului de Lege pentru modificarea şi completarea Legii nr.130/1999 privind unele măsuri de protecţie a persoanelor încadrate în muncă
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu proiectul de Lege pentru modificarea şi completarea Legii nr.130/1999 privind unele măsuri de protecţie a persoanelor încadrate în muncă, trimis cu adresa nr. PL.X 763 din 23 octombrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1056/02.08.2006 - favorabil)

· Consiliului Economic şi Social (nr.1943/07.08.2006 - favorabil)
· Comisiei juridice, de disciplină şi imunităţi (nr.31/1222/31.10.2006 - favorabil)
· Comisiei pentru egalitatea de şanse pentru femei şi bărbaţi (nr.37/368/01.11.2006 - favorabil),

Proiectul de lege are ca obiect de reglementare modificarea şi completarea Legii nr.130/1999 privind unele măsuri de protecţie a persoanelor încadrate în muncă, cu modificările şi completările ulterioare, în sensul clarificării situaţiei angajatorilor care au înfiinţat sedii secundare şi care depun actele necesare completării şi verificării înscrierilor efectuate în carnetele de muncă la inspectoratul teritorial de muncă unde îşi desfăşoară activitatea sediul secundar.
Comisia propune Plenului Camerei Deputaţilor aprobarea proiectului de lege întrucât modificările şi completările introduse vin în sprijinul acţiunilor întreprinse de către Inspecţia Muncii pentru combaterea muncii fără forme legale şi pentru o verificare operativă a aspectelor constatate pe teren cu datele existente la inspectoratul teritorial de muncă.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei.
b) invitat: d-na Luminiţa Corneci – director, Inspecţia Muncii.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 16 octombrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 7 noiembrie 2006, Comisia propune admiterea fără modificări a proiectului de lege, în forma adoptată de Senat.

